b"\n_START_ARTICLE_\nMaria Serrallach Juli\xc3\xa0\n_START_SECTION_\nFormaci\xc3\xb3\n_START_PARAGRAPH_\nFilla del metge Narc\xc3\xads Serrallach i Mauri de Barcelona  (fou un dels primers ur\xc3\xb2legs d'Espanya) i de Concepci\xc3\xb3 Juli\xc3\xa0 Font de Gelida, amb quatre germans m\xc3\xa9s, entre ells Josep Antoni Serrallach i Juli\xc3\xa0, Maria Serrallach estudi\xc3\xa0 a l'Escola Alemanya de Barcelona. Als set anys, a m\xc3\xa9s de l'alemany, parlava franc\xc3\xa8s i, als dotze, angl\xc3\xa8s. En acabar, segu\xc3\xad estudis de comer\xc3\xa7 i de seguida ingress\xc3\xa0 com a alumna a l'Escola de Bibliotec\xc3\xa0ries. Acab\xc3\xa0 la carrera el 1933, amb una tesina titulada Biblioteques a la U.R.S.S. Una mostra del seu esperit innovador \xc3\xa9s que ja el 1930 aconsegu\xc3\xad el carnet de conduir.\n_START_SECTION_\nPrimeres feines\n_START_PARAGRAPH_\nJust acabar la carrera, treball\xc3\xa0 a la biblioteca del Tir Nacional (1933\xe2\x80\x931936), i el 1937 va comen\xc3\xa7ar a treballar com a interina a la feina que l'ocuparia la resta de la seva vida laboral: el Seminari de Qu\xc3\xadmica i Farm\xc3\xa0cia de la Universitat de Barcelona, biblioteca que pr\xc3\xa0cticament organitz\xc3\xa0 des de zero i a la qual dot\xc3\xa0 d'uns serveis for\xc3\xa7a ins\xc3\xb2lits per a l'\xc3\xa8poca. _NEWLINE_El 1940 introdu\xc3\xad (de manera rudiment\xc3\xa0ria, per\xc3\xb2 efectiva) un servei de fotoc\xc3\xb2pies, innovador a l'Estat. Ben aviat compt\xc3\xa0 amb la col\xc2\xb7laboraci\xc3\xb3 i el suport econ\xc3\xb2mic de les empreses qu\xc3\xadmiques i farmac\xc3\xa8utiques, que trobaven en aquesta biblioteca la informaci\xc3\xb3 que els era b\xc3\xa0sica per a la feina. El 1942 aprov\xc3\xa0 les oposicions al Cos Facultatiu d'Arxivers, Bibliotecaris i Arque\xc3\xb2legs, i guany\xc3\xa0 aix\xc3\xad la pla\xc3\xa7a definitiva a la biblioteca de la Universitat. Tamb\xc3\xa9 va guanyar les oposicions de traductora jurada d'angl\xc3\xa8s i d'alemany. \xc2\xb4\n_START_SECTION_\nEstats Units\n_START_PARAGRAPH_\nEl 1946, gr\xc3\xa0cies a una beca del govern americ\xc3\xa0, estigu\xc3\xa9 un any als Estats Units, on treball\xc3\xa0 durant deu mesos a la biblioteca de ci\xc3\xa8ncies de la Universitat de N\xc3\xb4tre Dame, Indiana, i tingu\xc3\xa9 l'oportunitat de visitar una quarantena de biblioteques d'aquell pa\xc3\xads i de con\xc3\xa8ixer el fundador de Chemichal abstracts. Aquesta experi\xc3\xa8ncia revert\xc3\xad en els serveis a la biblioteca de Qu\xc3\xadmica, a m\xc3\xa9s dels donatius de revistes que aconsegu\xc3\xad de l'US Book Exchange, i amb les quals complet\xc3\xa0 la col\xc2\xb7lecci\xc3\xb3 del Seminari. _NEWLINE_Dict\xc3\xa0 diverses confer\xc3\xa8ncies a qu\xc3\xadmics sobre aquesta estada i public\xc3\xa0 alguns articles. El mateix 1946 publica Bibliograf\xc3\xada qu\xc3\xadmica, una compilaci\xc3\xb3 d'obres t\xc3\xa8cniques i de recursos de tota mena d'utilitat per a la professi\xc3\xb3 i els estudiants de qu\xc3\xadmica que result\xc3\xa0 \xc3\xbatil durant for\xc3\xa7a anys. Aquesta \xc3\xa9s la seva publicaci\xc3\xb3 m\xc3\xa9s important; per\xc3\xb2 a la seva bibliografia s'hi compten una desena d'altres treballs, tots relacionats amb la documentaci\xc3\xb3 qu\xc3\xadmica. _NEWLINE_Amb el temps, aconsegu\xc3\xad que la biblioteca de Qu\xc3\xadmica fos un exemple de centre de recursos ben dotat, amb una col\xc2\xb7lecci\xc3\xb3 important d'obres de refer\xc3\xa8ncia, i amb serveis de traducci\xc3\xb3 i d'obtenci\xc3\xb3 de documents, impensables en cap altra biblioteca de l'Estat.\n_START_SECTION_\nProfessora\n_START_PARAGRAPH_\nEls cursos 1960\xe2\x80\x9361 i 1963\xe2\x80\x9364 fou professora de l'Escola de Bibliotec\xc3\xa0ries, on fou pionera a introduir conceptes sobre documentaci\xc3\xb3. Des de la biblioteca rebia amb molt de gust les alumnes de l'Escola, i les introdu\xc3\xafa en la bibliografia qu\xc3\xadmica. El 1965 li fou concedida l'Encomienda amb lla\xc3\xa7 de l'orde d'Alfons X el Savi. El 1975, quan es jubil\xc3\xa0, reb\xc3\xa9 un homenatge del Col\xc2\xb7legi Oficial de Qu\xc3\xadmics per la seva tasca al capdavant de la biblioteca i la medalla de plata de la Universitat._NEWLINE_Tanmateix, continu\xc3\xa0 col\xc2\xb7laborant amb la biblioteca fins al 1980, prova de la seva dedicaci\xc3\xb3 al centre."